Pol Murad:"Nevada və Azərbaycan arasında əlaqələrin potensialına inanıram"
Əslən Bakıdan olan amerikalı biznesmen Pol Murad seçki platformasını izah edir
Əslən Bakıdan olan amerikalı biznesmen Nevada ştatının qubernator müavini vəzifəsinə seçilmək üçün Demokrat partiyasından namizədliyini irəli sürüb Las Veqas şəhərində icma lideri olan Pol Murad Demokrat partiyasından seçkilərə qatılaraq beynəlxalq biznes sahəsində təcrübəsini Nevada ştatının iqtisadi problemlərinin həllinə yönəldə biləcəyinə ümid edir. Pol Murad artıq 20 ilə yaxındır biznes sahəsində çalışır, sahibkardır, son səkkiz ili Las Veqasda yaşayır. Keçmiş Sovet İttifaqında böyüyən Pol Murad Amerikada yaşamaq və müvəffəq biznesmen olmaq arzusunda olub. Bu il martın 9-u Pol Murad rəsmən Dmeokrat partiyasından Nevada ştatının qubernatoru müavini seçkilərində iştirak etmək üçün namizədliyini irəli sürüb. Seçkilərə nə üçün qatıldığını soruşduqda o deyir ki, hazırki iqtisadi böhran şəraitində Nevada ştatının bir çox problemlərinin həllinə kömək edə biləcəyinə inanır. Nevada ştatında işsizlik probleminin həlli və yeni iş yerlərinin açılması üçün Pol Murad 50-50 planını təklif edir. Bu plana əsasən o, biznes şirkətlərini ştata cəlb etməyi planlaşdırır. Pol Murad siyasi platformasında üç əsas istiqaməti göstərir. Pol Murad Briləşmiş Ştatlara 16 yaşında mühacirət edib. O, Bakıda anadan olub, 5 yaşında olarkən atası vəfat edib, sonradan o, anası ilə Rusiyaya köçüb. Müasir Bakının iqtisadi potensialını yüksək qiymətləndirir. Son dəfə Bakıda 2008-ci ildə olub. Azərbaycanın ABŞ və Nevada ilə münasibətlərin inkişaf etdirilməsini istəyir. Pol Murad Oklahoma ştatında Tulsa universitetinin maliyyə və beynəlxalq biznes fakültəsini bitirib. O, zəhmətə qatılan istedadlı insanlar üçün Birləşmiş Ştatlarda böyük imkanların olduğuna inanır və öz Amerika arzusuna çatmağa çalışır. Bu gün Pol Muradın gənclərə mesajı da zəhmətə alışmaq, işdən qorxmamaq və müvəffəqiyyətə inanmaqdır. Nevada ştatının qubernator müavini seçilsə, Pol Murad həm də Nevada ştatının Senatının prezidenti, habelə İqtisadi İnkişaf və Turizm komissiyalarının sədri olacaq. Jurnalist və yazar Dilşad Əliyarlı 20 ildən artıqdır "Amerikanın səsi"ndə çalışır. Azərbaycan xidmətində televiziya proqramlarının yaradıcılarından biri olan Dilşad Əliyarlı proqramının redaktoru və aparıcısıdır. Dilşad Əliyarlı ABŞ-dan Azərbaycan dilində yayımlanan ilk televiziya xəbər proqramının ilk aparıcısı olub.